Zoramthari Rauthla Zoramthari Rauthla
By: Ricky Vanlalnghaka
Contributors: Ricky Vanlalnghaka
Edition: 2009
Series: Volume-1
Publisher: H Ramdinthara
Published: 12.11.2009
Place of publication: Aizawl Press Club
First sentence: He thawnthu ziaktu Pu H. Ramdina hian min ngen angin a lehkhabu hi chhiarin, a beisei angin tul nia ka hriatte chu ka siamrem sak nual a. A theih hram chuan a ziaktu tawngkauchheh leh thu kalpui dan hi tihdanglam loh ka tum a, zahawm ka ti a, tawngkam thiam tumna leh mawi zawnna chi niin ka hre lo va, tul pawhin ka hre lem lo. A ziaktu style hi tihdanglam ka ui bawk a ni.
	He thawnthu hi danglam tak a ni a, ngaihnawm tak a ni bawk. Mitthi tawhte thlarau hian mihring damlaite min hmuh theih laiin, anni chu kan hmu ve thei lo va, Tharpuii hian danglamna tak a nei a, a inlar ta bik a ni. Chuti ni lo se he thawnthu hi a awm dawn lo va, danglam takin a inlar ta a nih hi. A ziaktu hian a thiam hle a, nung dama la awmte tan nakin hun tur thlir lawka nun fimkhur phah pawh a tul hmel hle a, mitthi tawhte thlarau zah vang ngawt pawha nun uluk zel pawh duhna neih phah a awl viau ang. Kan duh takte emaw, huat takte emaw pawh, an han thih hian, inzawmna kan lo neih tawhnate kha an ha hawlh zawng tak a nih chuan an rawn vil zui reng mai a ni a. Mitthite hian ngawi rengin min hmu a, an rilru kan tihnat zui chuan an \ap a, an thinrim em em bawk a, an duh anga kan tih chuan an lawm leh em em bawk a, mihring la damte hi min en reng a ni tihte he lehkhabu hian min kawhhmuh a, mahse, thawnthu a ni tih kan hriat reng a \ha ang.
	Chhiar teh, ngaihnawm i ti ngawt ang            -      C. Laizawna
Description: He lehkhabu hi ziah tum lawk sa renga inbuatsaih lawk pawh ka ni lo, kum 2002 khan "Lehkhabu" tih tham pawh tling mang lo,phek 70 awrh chauha chhah Ex-MP Pu Hiphei mimal chanchin "Politician hlawhtling Hihpei chanchin" tih chu ka lo ziak ve tawh a, chuta tang chuan lehkhabu ziak leh buatsaih hautak zia hi a tak ngeiin ka hrechiang em em a. He lehkhabu ziak tura ka inbuatsaih tan tirh pawh hian huphurh namen lovin ka huphurh a ni.
	Heti hi a ni a, zan khat ka muhil lawk theilo chuan "khawnge kan veng YMA chanchinbu "Edenthar Branch YMA AW" a chhuah turin article kan ziak mai mai teh ang" tiin ka computer ka ti nunga, he lehkhabu bung khatna hi ka ziak ta a.Ziah chhunzawm zel tumna rilru pawh ka nei chuang lova. Mahse, YMA chanchinbu a han chhuah takah chuan ngaihnawm ti leh chhiar nuam ti tak tak an lo awm nual mai a, Telephone leh hmaichhanah nen ziak chhunzawm zel tura ngenna ka dawng ta nual mai a. Tichuan ka tum loh deuhin ka ziak chhunzawm ta zela, kei pawh chu ka tui chho ve ta tawlh tawlh a, chu chuan he lehkhabu hi a rawn pian tir ta a ni ber mai.
	Chutianga chawlhni tin kan veng YMA chanchinbua a chhuah chhoh takah chuan kan editor hnenah leh keima hnenah ngei pawh "Zoramthari rauthla" hi ka chhiar hmasaber ziah, hei hi in tihtawp chuan YMA chanchinbu hi kan la tawh lovang" ti te an lo awm ta nawk mai a. Sande sikul (sunday School) inkhawm ban te hian "Zoramthari rauthla hi i phuahchawp nge, a tak tak?" ti a awih angreng si, awih chiah mang si lova min zawt phawng phawng hi ka tawng fo mai a. Kei chuan "A tak te pawh a awm a, a tak lo deuh te pawh a awm, Zoramthari'n sawi vak a phallo..." tiin ka chhang liam mai thin a.
	Vawi khat chu tleirawl pakhat, ka fanu nena inkawm thin hi kan inah a lo leng a, "Pa Ramdin khawilai hi nge Zoramthari thutna chu?" a ti a, keichuan "ele tuna i thutna lai tak kha maw le!!" kan ti chu ka hlau tiin a persawn nghal dawrh mai a, chuta chin chu a lo leng leh ta lo reng reng a. "I thu ziak a vang hian nangmah pawh hi ka hmu ramhuai zo vek tawh che a nia..." ti te pawh hi ka tawng nual mai.
	Lehkhabu ang tak taka han chhuah(published) dawn hi chuan thil hi a lo hautak khawp a. Keiphei hi chu Mizotawng ziakdan (punctuation) thiamlo, thu in ziak inzawm leh zawm loh tur, hawrawppui hmanna turleh turloh etc... thiamlo chi hi ka ni a. Chuvang chuan lehkhabu ziak thang leh "Book of the year" lawmman te pawh lo dawng ve nual tawhtu Pu C.Laizawna chu a Mizotawng mai bakah a thu kalhmang inlarem leh rem lote min endik saka min chulmam sak turin ka ngen ta ngawt a. A nin tlawmngaih chhuaha hun chep tak kara min lo tuaimam sak hi kan lawm ngawt mai. Engtinnge "Thaba" hin ka la sut ve ang aw..." tih hi ka ngaihtuahnaah a awm reng  a ni.
	A tawp bera tan chuan he lehkhabu ka ziak lai hun hi a tlangpui thu hi zan rei tawh lam leh zing khawvar dawn lam te a ni tlangpui thin a, ka thawm ri ah kan nu Lalthakimi(Makimi) hi ka ti mu theilo fo thin a, chuti chung chuan a nin dawhthei taka a chang leh min men puia a tul ang anga eitur tenen lam min buaipui thin a vangin a chungah ka lawm tak zet a.Tin, chubakah kei hi keihi ka computer khawih thiam dan hi a chauh em em a, tawngpawng chhutluh tawp bak hi thiam ka nei lova, chutih lai chuan computer chungchanga ka buaina leh harsatna chungchangah ka fapa Ricky H.Vanlalnghaka'n a mutui lai ka kawihthawh pawha phunnawi hauh lova ka harsatna te min chinfel sak thin a vang te, a mah ngeiin he lehkhabu kawm (cover) mawi taka min duan sak a vang te in, fate mah nise a chungah hian lawmthu sawi ka ba ve niin ka hria. 
	Chutih lai chuan RD Print Tech neitu, Pu Tuikhuahthanga leh Pi Ngaizuali ten thahnem ngai taka min lo chhutsaka Publisher-a min lo tansak thei hi an chungah ka lawm tak zet a. Chutih rual chuan a bu chhung thua an hming ka tarlan ho(hming lem nilo, hming tak tak) te chungah hian ka lawm em em bawk a, an ni pawhin ngaihloh lama min lo ngaihsakloh ka beisei.
	
                                                                                                              - H.Ramdinthara
Notes: A hun leh ni, kum chiah pawh ka hre ta lo, hre mah ila sawi kher pawh \ulin ka hre lova,  amaherawhchu hun rei vak lo kaltaa ka thil tawn a ni tih erawh chu ka hrilh hmasa duh che u.(Edenthar venga awm ka ni a)
	Fur lai a ni a, ruah phingphisiau a tla sep sep a,  zan rei tawh lam dar 10 pelh tawh a ni. Ka hna thawk zo in lam pana haw ka ni a, Chanmari West leh kan veng inrina bul lawka Chanmari West YMA Branch In sak ka thlen thlak dawn \ep khian nasa mangkhengin ruah chu a sur ta mai a, a dova han do chi rual a ni lo. Tichuan YMA In bulah chuan ka lirthei (two wheeler) khalh lai chu hmanhmawh deuhin ka dah ta chawt mai a. Kawl a phein khawpui a ri dur dur reng a, Current a awm bawk si lo nen, a mangan thlak duh hle mai. Tichuan YMA In bathlarah chuan tawm hulna zawngin ka ding zum ta reng a.   
	Chutianga ruahsur leh thli thaw vuk vuk kara minute 5 vel zet huh hnuang chunga vawt ti taka ka din reng lai chuan nasa deuh maiin kawl a rawn phe a, chu kawlphe eng chuan ka bul maiah chuan nula pakhat a lo mu reng mai ni tih min hmuh tir a. Kei chuan mitthi ruang nge, KS zurui chatthla ni ang tiin ngaih tha lo tak chungin, "Mami, mami...." tiin sawi harh ka tum a, a harh thei lawk bawk si lo nen, ka bei a dawng hman hle a. A hnu rei vak lo-ah chuan a rawn harh ta a. Chutiang zan rei tawh leh khawchhe hnuaia chutiang hmuna engvanga awm nge a nih tihte ngun tak leh chik taka ka zawh hnu chuan KS leh mi awm\ha duh lo a nih loh thu min hrilh a, hetiang hian a chanchin kimchang takin min hrilh ta a ni.
	"Ka hming chu Zoramthari a ni a, ‘Tharpui’ tiin min ko \hin a, kan unau hi panga kan niin hmeichhe 2 leh mipa 3 kan ni a, kei hi upa ber ka ni. Tleirawl te ka nih lai hian ka nu leh pa hi an in\hen a. An in\henna chhan pawh ka pa in zu a duh luat vang a ni a, an in\hen hnu phei chuan ka pa chu Rangvamual leh Phunchawng lamah ringawt a tal a. Tichuan, ka nu hovin harsa takin kan khawsa ve ta \awk \awk a, ka nu hi rual awt mi leh mi puitlinga kan chhuah loh hlau em emtu a nih avangin lehkha kan zir puitlin theihna a nih dawn phawt chuan tiin bazar lamah chawhmeh leh thildangte kharchhawngin a hun zawng zawng tih theih deuh thaw a hmangral \hin a ni.
	Tichuan kei pawh Matric ka lo passed ve hnu chuan ka nu thawhrim rah leh rualawhna avang chuan Lady Kean College, Shillong-ah ka zir chhunzawm ve thei ta a. Mahni tawkah ka tumruh ve bawk a, a thiam thei pawl tak pawh ka ni ve. Tichuan tun \umah hian chawlh hmang turin Sumo-in ka rawn haw chho va, Driver chuan ka chuanpuite zawng zawng a thlah fel vek hnuah kei chu a hranpa a kan in kawtkai thlenga min thlah a intiam a, kei pawh chuan ka remti ve mai a. Mahse ka chuanpui te a thlah zawh vek  hnu pawh chuan kan In/Veng lam min panpui ta lo chuan Rangvamual lam min panpui ta daih mai a, Rangvamual thlen hma deuh khuan kawngsirah min dinpuiin ka duh lo chung ka thianghlimna min tihchhiat sak chu a tum ta mai a, nasa taka \angin ka au chiam a, mahse zan rei tawh a nih avangin tuman ka mangang authawm chu an hre pha tawh si lo.
	Mahse vanneihthlak tak maiin chutianga min pawngsual lai chuan a motor chu gear-ah dah lovin neutral-ah a lo dah hlauh mai a, chutianga kan inbengberek kual vel na lamah chuan motor chu lirin kawngthlangah kan liam ta a, engtin tin emaw ka rawn inham chhuakin helai hmun hi ka rawn thleng thei ta hram a ni" a ti a.
	Kei chuan, "Rangvamual a\ang chuan nangmah chauhvin engtin nge helai hmun hi i rawn thlen theih si ?" tiin ka zawt zui zel a, a ni chuan, “Taxi pakhat lo kal hi ka lo phar ve tawp a, tun ang zanrei tawha hetianga hmeichhia mahni chauha rampailenga vak ta chu min zuam a ni teh chek ang chu ani pawh chuan min beisei leh a, ka kalna tur leh awmnate min zawt a, kei chuan dawt hrilhin "Edenthar-a haw tur ka ni a, Sangliana Petrol Pump(IOC) kawta min dah theih chuan a tawk mai," ka ti a.  Sangliana Petrol pump kan thlen chuan a ding deuh thuak a, mahse ka chhuk a phal ta lova, kei chu ka zuangthla lui ta  thova. Tichuan baklengin Chanmari lamah hian ka rawn tlanchho ta a ni," tiin \ap zawih zawi chungin a sawi ta a ka khawngaih hle mai.
	Ruahsur chu a bang \an dawn hnai tihah chuan chu nula khawngaihthlak tak chuan khawia awm nge ka nih tihte min zawt ve a, kei chuan Edenthar a awm ka ni tih ka hrilh a, tui takin kan inkawm a. Chutih lai chuan ruahsur bang tur lam kawlphe chu a rawn de zuai zuai a, chu kawlphe eng zuai zuai kar a\ang chuan chu nula chu nula hmeltha tak leh ngaihno bei tak a ni tih ka hmu thei a,. A ni chuan, "Edenthar-a haw tur i nih chuan i rualin ka lo kal ve ang a, Bawngkawnah-ah sawn ka ni te an awm a, an inah ka riak mai ang, zan a rei tawh si a..." a ti a. Keichuan, "Tehreng mai, i ni te In thleng chuan ka va hruai dawn che a nia," ka ti a.          
	Tichuan, ruahsur ban chuan kan inphur chhuak ta a, kan veng lamah rawn tlan thlain Bawngkawn lamah kan tlan phei zela, Fisheries Deptt. ho Sangha Kudam kan thlen chuan ruah chu a rawn sur nasa leh ta hle mai a. Varanda hulhliap chu belin kan han ding leh ta a, kawr pan tak ha a nih avangin vawt a ti hle  mai a, a khur a khur tawh mai a. Vawt a tih em a vang chuan ka jacket haklai chu phelhin ka haktir ta a. "A vawt em mai, mei i chhem ang," a ti a. Kan bul hnaia bawlhhlawh leh eng eng emaw chu ka han fawm khawm a, ka han hal ta a, ka hal eng chiah tih chuan chu nula hmel\ha tak, ka Jacket hatu nula khawngaihthlak tak chu a lo bo daih tawh mai!! Khawiah tak awm ang maw??  
	Tichuan, beidawng takin In lamah ka haw ta a, a tukah ka zing thovin Chanchinbu ka han chhiar chu he thu hi ka hmu ta a, mak ka ti tawp thei lo! "Lady Kean College, Shillong-a BA Zirlai Nl. Zoramthari chu nizan khan Rangvamual bulah Sumo chesualah a thi. An chetsual chhan hi driver hian Zoramthari hi pawngsual a tum a, Zoramthari hi nasa taka a \an avangin a \anna lamah motor hi a chesual ta a ni," tih thu hi an rawn ziak a. Nizan lama ka thil tawn kha ka mumang emaw ni dawn zawk le!! tiin ka in ngaihtuah buai phah hle a, engmah tihzai pawh ka rel thei ta lo a ni.
Table of contents: label: Bung 1-na
title: Kan intawn dan
pagenum: 1